ΨΗΦΙΣΜΑ ΤΟΥ ΣΥΜΒΟΥΛΙΟΥ της 3ης Δεκεμβρίου 1992 σχετικά με τη διαφάνεια των τυπικών προσόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι, σύμφωνα με το άρθρο 3 στοιχείο γ) της συνθήκης, η εξάλειψη, μεταξύ των κρατών μέλων, των εμποδίων στην ελεύθερη κυκλοφορία των εργαζομένων οι οποίοι είναι υπήκοοι της Κοινότητας αποτελεί έναν από τους στόχους της Κοινότητας ότι, για τους υπηκόους των κρατών μελών, αυτό σημαίνει ειδικότερα ότι μπορούν να ασκούν επάγγελμα ή απασχόληση, είτε ως αυτοαπασχολούμενοι είτε ως μισθωτοί, σε κράτος μέλος άλλο από εκείνο στο οποίο απέκτησαν τους τίτλους επαγγελματικής, ή τεχνικής κατάρτισης ή την αντίστοιχη πείρα τους

ότι το ψήφισμα του Συμβουλίου της 18ης Δεκεμβρίου 1990 για την αντιστοιχία των τίτλων επαγγελματικής κατάρτισης(1) , καλεί τα κράτη μέλη να υποβάλουν εκθέσεις σχετικά με την εφαρμογή της απόφασης 85/368/ΕΟΚ του Συμβουλίου της 16ης Ιουλίου 1985 για την αντιστοιχία των τίτλων επαγγελματικής εκπαίδευσης μεταξύ των κρατών μελών της Ευρωπαϊκής Κοινότητας(2) και τα επιτευχθέντα αποτελέσματα ότι οι εκθέσεις των κρατών μελών έχουν πλέον υποβληθεί και εξ αυτών προκύπτει ότι υπάρχουν αμφιβολίες για το αν οι συγκριτικές εργασίες παρέχουν το είδος των σαφών πληροφοριών σχετικά με τους επαγγελματικούς τίτλους που χρειάζονται προκειμένου να προωθηθεί η ελεύθερη κυκλοφορία των εργαζομένων ότι πρέπει, συνεπώς, να εξετασθούν οι δυνατότητες αναπροσανατολισμού των εργασιών σχετικά με τη διαφάνεια των τυπικών προσόντων

ότι, με την κοινή γνώμη τους της 3ης Ιουλίου 1992, όσον αφορά τους τίτλους και τα πιστοποιητικά επαγγελματικής κατάρτισης, τόσο οι εργοδότες όσο και οι εργαζόμενοι, στα πλαίσια του κοινωνικού διαλόγου, τόνισαν ότι η ελεύθερη κυκλοφορία από χώρα σε χώρα είναι προς το συμφέρον εργαζομένων και επιχειρήσεων και ότι η ανάπτυξη συντονισμένης προσέγγισης για την καθιέρωση αμοιβαίας ενημέρωσης σχετικά με τους τίτλους και τα αποδεικτικά επαγγελματικής κατάρτισης για λόγους διαφάνειας στο ευρωπαϊκό επίπεδο, έχουν μεγάλη προτεραιότητα ότι υποστηρίζουν την εξελικτική προσέγγιση, και όχι μια άνωθεν επιβεβλημένη ενιαία λύση ότι πρέπει, κατά τη γνώμη τους, να ευρεθεί ποωσδήποτε τρόπος να λαμβάνονται υπόψη οι σχετικές ικανότητες και γνώσεις τις οποίες έχουν αποκτήσει οι εργαζόμενοι χωρίς επίσημες σπουδές και πιστοποιητικά

ότι υπάρχουν πολύ σημαντικές διαφορές όσον αφορά τα συστήματα των τυπικών προσόντων στην Κοινότητα ότι τα περισσότερα άτομα που αναζητούν εργασία διαθέτουν τυπικά προσόντα που έχουν προκύψει από τα διάφορα αυτά συστήματα ότι αυτό μπορεί να καθιστά δυσχερές, για έναν εργοδότη σε κάποιο κράτος μέλος, να σταθμίζει τις ικανότητες και τις γνώσεις των υποψηφίων με τυπικά προσόντα και προϋπηρεσία από άλλο κράτος μέλος και μπορεί να θέσει αυτούς τους υποψηφίους σε μειονεκτική θέση

ότι οι μελλοντικές κοινοτικές εργασίες σχετικά με τη διαφάνεια των τυπικών προσόντων πρέπει να αποφεύγουν τη σύγκρουση με τα εθνικά συστήματα, και να βελτιώνουν το πρακτικό αποτέλεσμα των κοινοτικών δράσεων που έχουν αναληφθεί έως τώρα, να λαμβάνουν υπόψη τις πρακτικές ανάγκες των προσώπων και των εργοδοτών και να εντοπίζουν πρώτα τις συγκεκριμένες πληροφορίες που απαιτούνται σε κοινοτικό επίπεδο, καθώς και ένα συγκεκριμένο επίκεντρο για τις προσπάθειες της Κοινότητας,

ΕΚΔΙΔΕΙ ΤΟ ΠΑΡΟΝ ΨΗΦΙΣΜΑ:

1. ΥΠΕΝΘΥΜΙΖΕΙ ότι το ψήφισμα του Συμβουλίου της 18ης Δεκεμβρίου 1990 σχετικά με τη συγκρισιμότητα των επαγγελματικών προσόντων, καλεί την Επιτροπή να υποβάλει προτάσεις οι οποίες θα επιτρέψουν την επίτευξη γνήσια ελεύθερης κυκλοφορίας των εργαζομένων εντός της Κοινότητας.

2. ΣΥΜΦΩΝΕΙ με τους στόχους:

α) της δυνατότητας των προσώπων που το επιθυμούν να υποβάλλουν, κατά τρόπο σαφή και αποτελεσματικό, τα επαγγελματικά τους προσόντα, την εκπαίδευση και την προϋπηρεσία τους σε ενδεχόμενους εργοδότες σε όλη την Κοινότητα

β) της διευκόλυνσης των εργοδοτών όσον αφορά την πρόσβαση σε σαφείς περιγραφές των τυπικών προσόντων και της συναφούς επαγγελματικής πείρας, για τη διαπίστωση της επάρκειας των ικανοτήτων των υποψηφίων από άλλα κράτη μέλη για την κάλυψη προσφερόμενων θέσεων εργασίας.

3. ΣΥΜΦΩΝΕΙ ότι:

α) προκειμένου να επιτευχθούν οι πρακτικοί στόχοι του σημείου 2, πρέπει να καθοριστεί η ανάγκη ενημέρωσης, σε κοινοτικό επίπεδο, καθώς και τα μέσα κοινοποίησης των σχετικών πληροφοριών

β) απαιτείται σταδιακή προσέγγιση, αρχής γινομένης με τον εντοπισμό των συγκεκριμένων πληροφοριών που απαιτούνται σε κοινοτικό επίπεδο και, στη συνέχεια, με το σχεδιασμό της απαιτούμενης υποδομής για την παροχή τους.

Η βελτίωση της αμοιβαίας κατανόησης και εμπιστοσύνης στα διάφορα συστήματα τυπικών προσόντων των κρατών μελών και σ' αυτά καθαυτά τα τυπικά προσόντα θα μπορούσε να συμβάλει στην επιτυχή επίτευξη αυτών των στόχων.

4. ΘΕΩΡΕΙ ότι, με βάση τις εθνικές εκθέσεις αξιολόγησης και τις απαντήσεις των κρατών μελών στο προπαρασκευαστικό έγγραφο της Επιτροπής για την επαγγελματική κατάρτιση στην Ευρωπαϊκή Κοινότητα, οι προτάσεις για την προώθηση αυτών των στόχων πρέπει:

α) να σέβονται την ποικιλομορφία των ιδιαίτερων συστημάτων επαγγελματικής κατάρτισης και επαγγελματικών τίτλων των κρατών μελών

β) να λαμβάνουν πλήρως υπόψη και να συμπληρώνουν την υφιστάμενη κοινοτική νομοθεσία και δράση

γ) να λαμβάνουν πλήρως υπόψη την εξέλιξη του συστήματος EURES, στο πλαίσιο της υποστήριξης της κινητικότητας των προσώπων

δ) να αξιοποιούν τις προσπάθειες των ιδιωτών, των εκπροσώπων και των εργοδοτών τους, να είναι οικονομικά αποδοτικές και να περιορίζουν στο ελάχιστο τα πρόσθετα διοικητικά βάρη και έξοδα, τόσο στα ίδια τα κράτη μέλη όσο και σε κοινοτικό επίπεδο

ε) να αρχίσουν επικεντρούμενες στις ανάγκες των προσώπων που επιδιώκουν κινητικότητα εντός της Κοινότητας, και στα επαγγέλματα για τα οποία τα πρόσωπα αυτά διαθέτουν τα απαιτούμενα τυπικά προσόντα, αλλά και να έχουν συγχρόνως τη δυνατότητα να επεκταθούν σε όλα τα επαγγέλματα

στ) να λαμβάνουν υπόψη όλες τις σχετικές ικανότητες και γνώσεις των εργαζομένων, που έχουν αποκτηθεί μέσω της απόκτησης τυπικών προσόντων ή σχετικής πείρας

ζ) να λαμβάνουν υπόψη την ανάγκη προστασίας των προσωπικών τους στοιχείων σύμφωνα με τις εθνικές πρακτικές και με την κοινοτική νομοθεσία

η) να προϋποθέτουν την εθελοντική συμμετοχή των ιδιωτών και εργοδοτών

θ) να λειτουργούν, στο μέτρο του δυνατού, μέσω των ήδη υφισταμένων φορέων και αρχών των κρατών μελών, που είναι αρμόδιοι για τα τυπικά προσόντα και τη χορήγηση των σχετικών πιστοποιητικών, και να ενθαρρύνουν την άμεση επικοινωνία μεταξύ των αρμόδιων φορέων

ι) να σέβονται τις εθνικές πρακτικές, συμπεριλαμβανομένων των διακανονισμών που έχουν συμφωνηθεί μεταξύ κοινωνικών εταίρων, ιδιωτών και εργοδοτών

κ) να περιορίζονται στην ανταλλαγή των σχετικών πληροφοριών, χωρίς να προχωρούν στην εξακρίβωσή τους.

5. ΚΑΛΕΙ, επομένως, την Επιτροπή να διατυπώσει τις προτάσεις της, λαμβάνοντας υπόψη το περιεχόμενο του παρόντος ψηφίσματος, σύμφωνα με τις ακόλουθες προτεραιότητες:

α) τον εντοπισμό, σε συνεργασία με τα κράτη μέλη και τους κοινωνικούς εταίρους, κάθε πληροφορίας σχετικής με τα τυπικά προσόντα και την πείρα που χρειάζονται σε κοινοτικό επίπεδο προκειμένου να επιτευχθούν οι στόχοι της παραγράφου 2.

Μπορούν να διερευνηθούν, στη συνάρτηση αυτή, τρόποι διευκρίνισης της ορολογίας που χρησιμοποιείται στα διάφορα κράτη μέλη σχετικά με τα τυπικά προσόντα προκειμένου να διευκολυνθεί η αποτελεσματική επικοινωνία

β) την αξιολόγηση, σε συνεργασία με τα κράτη μέλη και τους κοινωνικούς εταίρους, των δυνατοτήτων παροχής βοήθειας σε ιδιώτες και εργοδότες όσον αφορά τη διαβίβαση των απαιτούμενων πληροφοριών.

Ειδικότερα, πρέπει να μελετηθεί κατά πόσον είναι αποδεκτό, εφικτό και χρήσιμο να τίθεται στη διάθεση ιδιωτών, κατόπιν αίτησής τους, σύνοψη της σταδιοδρομίας του υποψήφιου (η οποία θα μπορούσε να κληθεί και "προσωπικός φάκελος"), η οποία να εκθέτει εν συντομία τα επιτεύγματα και την πείρα που απέκτησε κατά τη διάρκεια της εκπαίδευσης, της επαγγελματικής κατάρτισης και της επαγγελματικής του ζωής.

Με την επιφύλαξη της έκβασης της περαιτέρω εξέτασης αυτών των ιδεών, οι μελέτες σκοπιμότητας πρέπει να καλύπτουν τόσο τις πηγές των πληροφοριών όσο και τους τρόπους διαβίβασής τους, σε κοινοτικό επίπεδο, όπως, για παράδειγμα:

i) κοινό υπόδειγμα για τους τίτλους αυτών των πληροφοριών, οι οποίες θα μπορούν να παρέχονται, ανάλογα με την περίπτωση, από τον ιδιώτη και από αρμόδιους φορείς τους οποίους θα ορίσουν τα κράτη μέλη,

ii) διορισμός αρμόδιων φορέων από τα κράτη μέλη με αποστολή:

να εξασφαλίζουν τη χορήγηση αυτών των συνοπτικών στοιχείων και να παρέχουν τις απαραίτητες πληροφορίες σχετικά με τα συστήματα των επαγγελματικών προσόντων των αντίστοιχων χωρών τους,

να επικοινωνούν με αντίστοιχους φορείς άλλων κρατών μελών για την ανταλλαγή σχετικών πληροφοριών ανάλογα με τις ανάγκες των ιδιωτών και των εργοδοτών

γ) ενθάρρυνση των πρωτοβουλιών των κρατών μελών για την ανταλλαγή σχετικών πληροφοριών και ειδικών γνώσεων σχετικά με τα συστήματα τυπικών προσόντων και αυτά καθαυτά τα τυπικά προσόντα, στα πλαίσια της προσπάθειας επίτευξης των στόχων του σημείου 2.

6. Οι προτάσεις πρέπει επίσης να αναθεωρήσουν και να καθορίσουν την ιδιαίτερη συμβολή του ευρωπαϊκού κέντρου για την ανάπτυξη της επαγγελματικής κατάρτισης στην επίτευξη των στόχων του σημείου 2, λόγω των ειδικών του γνώσεων στον τομέα αυτόν.

(1) ΕΕ αριθ. C 109 της 24. 4. 1991, σ. 1.

(2) ΕΕ αριθ. L 199 της 31. 7. 1985, σ. 56.